Hoe bou en behou ek goeie kredietwaardigheid? - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe bou en behou ek goeie kredietwaardigheid?
Hoe bou en behou ek goeie kredietwaardigheid?
Of jy nou 'n groot item soos jou eerste motor of huis op krediet wil koop, 'n studielening wil verkry, 'n kredietkaart by jou bank wil aanvra of bloot 'n selfoonkontrak wil bekom, jy het 'n goeie kredietrekord nodig om toegang tot hierdie finansiële fasiliteite te kry.
Vir enige vorm van krediet moet jy eers aansoek doen by 'n kredietverskaffer, wat dan jou kredietwaardigheid sal nagaan voordat daar besluit sal word of jy geld by hulle kan leen.
'n Goeie kredietgeskiedenis is dus belangrik en sal boonop sorg dat jy 'n gunstiger rentekoers aangebied word wanneer jy die geleende geld moet terugbetaal.
Dis 'n weerspieëling van jou finansiële gedrag wat toon hoe jy jou skuld bestuur en aandui hoe 'n groot kredietrisiko jy waarskynlik sal wees. Wanneer jy om krediet aansoek doen, sal die finansiële instelling waardeur jy aansoek doen 'n kredietverslag van 'n kredietburo aanvra.
In Suid-Afrika is daar vier hoofkredietburo's, naamlik Experian, TransUnion, Compuscan en XDS. Kredietverskaffers stuur elke maand transaksiebesonderhede na hierdie buro's, wat die inligting dan saamvat in 'n kredietverslag, wat uit 'n verbruiker se kredietgeskiedenis en -gewoontes bestaan.
Die verslag bevat gewoonlik die volgende:
'n tweejaargeskiedenis van al die krediet waarvoor jy aansoek gedoen het
die kredietrekeninge wat jy het asook jou betalingsgeskiedenis
enige hofuitspraak of wanbetaling wat jy teen jou mag hê
Al hierdie inligting word dan saamgestel in 'n enkele kredietpunt.
Hoe dikwels moet ek my rekord nagaan?
Volgens die wet is jy elke 12 maande op een gratis kredietverslag (jou gradering ingesluit) van elke kredietburo geregtig. Jy kan ook feite in die verslag wat onakkuraat of verouderd is, betwis.
Vra jou verslag by enige van die volgende hoofkredietburo's aan:
Hoe werk 'n kredietpunt in Suid-Afrika?
'n Kredietpunt is 'n opgesomde syfer wat op jou kredietverslag gebaseer is.
Die meeste kredietburo's beoordeel jou kredietpunt op tussen 300 en 850:
'n Lae telling word gewoonlik as tussen 300 en 579 beskou.
'n Billike telling is tussen 580 en 669.
'n Goeie telling is enigiets hoër as 700.
Hoe hoër jou kredietpunt is, hoe gesonder is jou krediet en hoe groter is die waarskynlikheid dat jou kredietaansoek goedgekeur sal word – en dat jy 'n gunstige rentekoers sal kry wanneer dit by die terugbetaalslag kom.
Kredietverskaffers kyk ook na faktore soos jou skuld-tot-inkomste-verhouding. 'n Hoë skuldvlak kan dus jou kredietrisiko negatief beïnvloed, selfs al het jy 'n goeie kredietpunt.
Bekostigbaarheid en kredietwaardigheid is die faktore wat bepaal of jy die lening sal kry waarom jy aansoek doen. Die bekostigbaarheid word bereken deur na jou uitgawes en inkomste te kyk om te sien of jy nog ekstra krediet kan bekostig. Jou kredietwaardigheid word bepaal deur die faktore wat wys hoe goed jy jou skuld terugbetaal (as jy 'n slegte betaler is, sal jou gradering dit weerspieël).
Hoe bou jy 'n kredietrekord as jy nog nie krediet gehad het nie?
As jy nog nooit vantevore geld moes leen nie, kan dit vir jou moeilik wees om geld te leen omdat jy nog geen kredietwaardigheid het nie. Dit beteken nie dat jy 'n slegte finansiële status het nie – net dat daar nie genoeg data is vir finansiële instellings om te besluit of hulle vir jou wil geld leen nie.
In so 'n geval kan jy 'n voorafbetaalde of 'n veilige kredietkaart oorweeg, waar jy jou eie beskikbare geld kan aanvul terwyl jy 'n kredietgradering opbou. 'n Veilige kredietkaart vereis 'n eenmalige, terugbetaalbare deposito voordat jy vir die kaart goedgekeur word. Die deposito word deur die bank gehou om die aankope wat met die kaart gedoen is te dek indien die kaarthouer ophou om betalings op die rekening te maak.
As alternatief kan jy probeer om 'n kredietkaart met 'n baie lae kredietlimiet te verkry. Terwyl dit moeilik kan wees om krediet te bou sonder enige vorige krediet, is dit nie onmoontlik nie.
Doen aansoek om 'n kredietkaart by 'n bank waar jy reeds 'n spaar-, tjek- of lopende rekening het.
Kry 'n kleinhandelkredietkaart, soos 'n rekening by 'n klerewinkel.
Open 'n gesamentlike rekening met jou lewensmaat as medeondertekenaar (of vra jou ouers as jy enkellopend is).
Wenke om 'n goeie kredietrekord te behou
Te veel skuld. Probeer om die gebruik van jou huidige kredietgeriewe tot minder as 35% van jou limiet te beperk. Byvoorbeeld: As jy 'n kredietkaart of 'n kettingwinkelrekening met 'n limiet van R1 000 het, moet jy probeer om die balans daarop onder R350 te hou.
Hoe lank jou kredietgeskiedenis is, dui aan hoe lank elke rekening oop was. Onderhou 'n gesonde verskeidenheid krediet (winkelrekenings, kredietkaarte, huislening, dienskontrakte soos 'n selfoonrekening) om 'n goeie, sterk kredietgeskiedenis te verseker.
Rekeningaansoeke en navraagaktiwiteite. Hoeveel het jy binne 'n bepaalde tydperk gedoen en hoeveel nuwe rekenings is geopen? Probeer om nie te veel rekeningnavrae op een slag te doen nie. Te veel aansoeke op dieselfde tyd kan aandui dat daar 'n beduidende verandering in jou finansiële omstandighede is.
https://aheadofthecurve.investec.co.za/personal-finance/whos-keeping-score-practical-tips-to-create-a-good-credit-score/